諸公餞別分韵得人字
作者：王十朋
朝代：宋

paragraphs: 清源古名郡，守土宜擇人。
胡爲不才者，兩載乘朱輪。
政拙歲多旱，民愁眉日顰。
頼茲淳厚俗，容我老病身。
乞祠竟不允，易郡俄得鄰。
雅懷上冢願，偶有還鄉因。
賓僚共呼酒，肴蔌嘉且新。
展餞選士場，語離庚伏辰。
清風屢吹衣，暑雨微灑塵。
驪駒沸盈門，鸚鵡飛入唇。
我亦重惜別，不辭勸酬頻。
諸君如神魚，行奮六六鱗。
學士倍登瀛，郡符同治秦。
我如倦蜚鳥，野性難籠馴。
舊巢尋故山，一枝老荆榛。
官居類郵傳，誰能久相親。
但願各勉力，相期作純臣。